**ZAPISNIK**

sa III. sjednice Gradskog vijeća Grada Staroga Grada održane dana 24. srpnja 2025. godine u Gradskoj vijećnici.

Započeto u 21:30 sati.

Sjednicu otvara i njome predsjedava gosp. Perislav Petrić, predsjednik Gradskog vijeća Grada Staroga Grada.

Konstatira se da su na današnju sjednicu Gradskog vijeća uredno pozvani vijećnici:

Alaupović Tomislav, Bratanić Teo, Fredotović Pero, Lučić Lavčević Branko, Makjanić Antonio, Maroević Janez, Matijević Frankica, Moscatello Amalija, Moskatelo Dajana, Moškatelo Ivica, Petrić Andro, Petrić Perislav, Radonić Tarita.

Poziv sa prijedlogom Dnevnog reda za III. sjednicu Gradskog vijeća Grada Staroga Grada, Klasa: 024-04/25-01/09 Urbroj: 2181-10-03-25-1 od 18. srpnja 2025. godine priloži ovom Zapisniku.

Sjednici Vijeća nazočni su vijećnici:

Alaupović Tomislav, Bratanić Teo, Fredotović Pero, Lučić Lavčević Branko, Makjanić Antonio, Maroević Janez, Matijević Frankica, Moscatello Amalija, Moskatelo Dajana, Moškatelo Ivica, Petrić Perislav, Radonić Tarita.

Odsutni: Petrić Andro

Ostali nazočni:

Vinko Vranjican – gradonačelnik Grada Staroga Grada

Toni Damjanić - Pročelnik Jedinstvenog upravnog odjela (ujedno i zapisničar)

Luki Ljubić – tehnička podrška

Konstatirano je da kvorum tj. većinu potrebitu za pravovaljano održavanje sjednice i donošenje odluka, na početku III. sjednice Vijeća čini 12 (dvanaest) nazočnih vijećnika od ukupnog broja od 13 vijećnika na početku sjednice, čime su ispunjeni zakonski (članak 36. stavak 1. Zakona o lokalnoj i područnoj /regionalnoj/ samoupravi («NN», br. 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) i poslovnički (članak 67. i 68. Poslovnika Gradskog vijeća Grada Staroga Grada (“Službeni glasnik Grada Starog Grada“, broj: 12/09, 4/13, 5/13, 7/19 i 2/20 – dalje u tekstu: Poslovnik) uvjeti za pravovaljani rad i odlučivanje.

Za današnju sjednicu Gradskog vijeća predložen je slijedeći:

**Dnevni red:**

1. Usvajanje zapisnika sa Konstituirajuće sjednice Gradskog vijeća održane dana 24. lipnja 2025. godine,
2. V i j e ć n i č k a p i t a n j a,
3. Prijedlog Odluke o stjecanju pokretnina,
4. Prijedlog Odluke o očitovanju na ponudu za pravo prvokupa nekretnina označenih kao čest.zgr. 669/2, č.zem. 3263 i č.zem 3264. sve k.o. Stari Grad,
5. Prijedlog Odluke o dodjeli javnih priznanja Grada Staroga Grada u 2025. godini,
6. Prijedlog Rješenja o imenovanju:
   1. Odbora za statut, poslovnik i normativnu djelatnost,
   2. Odbora za proračun i financije,
   3. Gradskog urbanističkog odbora,
   4. Odbora za društvene djelatnosti i socijalnu skrb,
   5. Gradskog povjerenstva za procjenu šteta od prirodnih nepogoda.

Predsjednik Gradskog vijeća (GV), nakon prozivke nazočnih i utvrđivanja kvoruma, konstatira da je u prilogu s materijalima dostavljen prijedlog Dnevnog reda.

Prije stavljanja Dnevnog reda na glasovanje Predsjednik GV pita ovlaštene predlagatelje imaju li još koji prijedlog za izmjene i dopune Dnevnog reda.

Kako nije bilo prijedloga ovlaštenih predlagatelja Predsjednik predlaže dopunu dnevnog reda na način da se dnevni red dopuni sa dodatne 2 točke:

1. Prijedlog Odluke o izmjeni Odluke o određivanju imena ulicama i trgovima u Starome Gradu
2. Prijedlog Odluke o dopuni Jedinstvene baze podataka o nerazvrstanim cestama na području Grada Staroga Grada

Predsjednik stavlja na glasanje prijedlog o dopuni dnevnog reda te se isti prihvaća jednoglasno sa 12 glasova „za“ nazočnih vijećnika.

Stavlja se na glasanje prijedlog dnevnog reda sa dopunama u točki 7. i 8. dnevnog reda te se isti usvaja jednoglasnom odlukom sa 12 glasova „za“.

Prelazi se na rad po točkama dnevnog reda.

**Točka 1.**

Vijećnicima je dostavljen zapisnik sa Konstituirajuće sjednice Vijeća (II. put) održane dana 24. lipnja 2025. godine.

Zapisnik sa Konstituirajuće sjednice dostavljen je u materijalima za sjednicu te Predsjednik pita nazočne vijećnike ima li kakvih primjedbi na sam zapisnik?

Za riječ se javila vijećnica ­Tarita Radonić koja nema primjedbu na iscrpne zapisnike već ima napomenu da kada se već u zapisniku spominju nezavisne liste da se ubuduće navodi naziv Nezavisna lista Molega mista na što Pročelnik odgovara da je uobičajeni naziv, prema konačnim rezultatima izbora, kandidacijska lista grupe birača nositelja..., ali da nema zapreke da se ubuduće tako navodi u zapisnicima. Također sugerira da se ubuduće u zapisnicima navodi tko je kako glasao, prema političkim opcijama, čisto iz razloga da iza ovog saziva ostane pisani trag.

Obzirom da ovakva mogućnost nije propisana Poslovnikom Predsjednik predlaže da se o istom odluči glasanjem te se, nakon glasanja, prijedlog prihvaća sa 11 (jedanaest) glasova „Za“ i 1 (jednim) glasom „protiv“.

Pošto nije bilo daljnjih prijava prelazi se na usvajanje zapisnika, te se isti usvaja jednoglasnom odlukom nazočnih vijećnika sa 12 (dvanaest) glasova „za“.

**Točka 2.**

Pod točkom 2. dnevnog reda predviđena su vijećnička pitanja.

1. Za pitanje se javio vijećnik Teo Bratanić

Upoznaje nazočne sa zaključkom NL „Ormoj se“ (KLGB nositelja Antonia Škape) kojim daju 100 dana za prilagodbu novom gradonačelniku u kojem periodu neće postavljati nikakva teška pitanja. Dopustit će se gradonačelniku dublji ulazak u rad Grada, gradskih službi, ustanova i poduzeća kojima je Grad osnivač, te Dječjeg vrtića, kao i samog stanja na terenu. Još jednom službeno čestitamo gradonačelniku, želimo mu svu sreću i smatramo da je u redu da pružimo podršku i suradnju, naravno u okvirima dogovorenima kroz programsku suradnju, nezavisne liste „Ormoj se“, nezavisne liste „Molega mista“ (KLGB nositelja Branka Lučića Lavčevića) i SDP-a.

Najavljuje se osnivanje dvaju klubova vijećnika od kojih će jedan biti sastavljen od vijećnika NL „Ormoj se“, a drugi od vijećnika NL „Molega mista“ i SDP-a. Do naredne sjednice GV Predsjedniku će biti dostavljena potrebna dokumentacija.

1. Za pitanje se javlja vijećnica Dajana Moskatelo

Pitanje se, na inicijativu stanara, odnosi na dvije stepenice na javnoj površini na adresi Kod sv. Petra 9. koje su uništene u sklopu radova na kanalizacijskoj mreži i umjesto njih je izvedena rampa koja je vrlo strma i skliska. Riječ je o stepenicama koje su postavljene za vrijeme Austro-ugarske i stare su preko 200 godina. Prenosi informaciju stanara kojima je od strane Konzervatora komunicirana informacija da je rampa izvedena zbog invalidnih osoba, ali da će se stepenice vratiti ako će se stanovnici žaliti. Kako se crkvi može pristupiti iz različitih pravaca bez stepenica tako opravdanje da je riječ o invalidima „ne drži vodu“, a sama rampa je izvedena loše, sa velikom strminom i ulica je postala vrlo prometna i opasna zbog brze vožnje električnim romobilima i motorima.

Ukoliko već želimo misliti o invalidnim osobama onda je prva stvar koju treba napraviti bila ugradnja lifta na Domu zdravlja ili preseljenje ordinacija u prizemlje, ali to je neka druga tema koja se nadovezuje na temu stepenica koje su potpuno nepravedno i nepotrebno poništene. Mišljenja sam da je stepenice potrebno vratiti.

Vijećnik Teo Bratanić napominje da je riječ o ulici Tonka Maroevića.

Gradonačelnik odgovara da je sve, koliko mu je poznato, izvedeno po projektu Konzervatora i da je na tom mjestu još predviđen rukohvat, a nešto više o tome može reći Pročelnik.

Pročelnik navodi da sa konkretnim slučajem nije detaljno upoznat, ali mu je poznato da su sve intervencije u sklopu radova na kanalizacijskom sustavu izvođene pod nadzorom stručnog nadzora odabranog na javnom natječaju i Konzervatorskog odjela Ministarstva kulture u Splitu. Netko je odlučio da se to tako izvede, a Grad Stari Grad je sa svoje strane izradio elaborat svih uočenih nedostataka i spornih situacija koji je dostavljen i Hvarskom vodovodu i izvođaču „Radnik“-u. Poznato mi je da Hvarski vodovod ima bankarsku garanciju za takve slučajeve i to bi trebalo biti vraćeno u prvobitno stanje, osim ako Konzervatori to ne dopuste na način kako je bilo, jer očigledno su oni imali nekakvu svoju ideju kada su to tako realizirali.

Vijećnica Dajana Moskatelo ima još jedno pitanje na inicijativu VMO Dol.

Pitanje se odnosi na dječje igralište u Dolu Sv. Ane na kojem je preostalo još postavljanje kamenih klupčica koje su plaćene, ali radovi nisu dovršeni.

Gradonačelnik odgovara da je izvođač radova obaviješten i da će radovi biti završeni u što skorijem roku.

1. Za pitanje se javlja vijećnik Antonio Makjanić

Pitanje se odnosi na projekt izgradnje Zajedničkog centra za upravljanje rizicima od katastrofa i požara. Planirana i osigurana bespovratna sredstva osigurana su u iznosu od 2,4 M€ dok su radovi ugovoreni u vrijednosti od 3,6 M€ što je uvećanje od 50%.

Zanima ga na koji se način namjeravaju osigurati dodatna sredstva i moramo li se bojati vantroškovničkih radova?

Gradonačelnik odgovara da će se dodatna sredstva osigurati putem natječaja, javni poziv za sufinanciranje provedbe EU projekata na regionalno ji lokalnoj razini, a nešto će morati financirati i Grad iz svojih sredstava.

Pročelnik dodaje da je za sutra planirano potpisivanje ugovora sa izvođačem radova na izgradnji te bi radovi trebali započeti negdje u drugoj polovici rujna. Već su postavljene obavijesti za uklanjanje automobila i stvari sa parkinga, a kako je u planu održavanje sjednice za rebalans Proračuna o istom će biti više riječi prilikom rasprave kada će se moći dati detaljnije informacije.

1. Vijećnik Janez Maroević ima pitanje(a) vezano uz održano Europsko prvenstvo u daljinskom plivanju.

Zanima ga kada će biti dostupno konačno financijsko izvješće, koliko je uprihođeno, a koliko potrošeno iz dva izvora, Grad i Turistička zajednica.

Gradonačelnik odgovara da financijsko izvješće još nije dovršeno i da će se na narednu sjednicu Gradskog vijeća pozvati organizator da obrazloži sve stavke troškova organizacije EP u daljinskom plivanju.

Vijećnik Janez Maroević ima pitanje vezano uz zgradu „Stari mlin“. U Zapisniku o primopredaju dužnosti uočio je da je u tijeku izrada idejnog rješenja kompleksa „Stari mlin“ za kulturnu namjenu te je mišljenja da bi taj kompleks trebao ostati za sportsku namjenu kako je to bilo od početka 50-tih godina prošlog stoljeća.

Predsjednik odgovara da je o toj temi provedena rasprava i donesen su određene odluke u prethodnom sazivu Gradskog vijeća, a o svemu postoje zapisnici koji su javno dostupni.

1. Vijećnik Pero Fredotović ima dva pitanja za Gradonačelnika.

Prvo pitanje odnosi se na Dom Matije Ivanića u Vrbanju. Poznata je činjenica da je Dom Matije Ivanića građen 60-tih godina prošlog stoljeća isključivo doprinosom mještana Vrbanja koji su ga izgradili, takoreći „odvajanjem od usta“. Tijekom 2020.-2021. godine Dom je rekonstruiran te je kompletno obnovljen. Pred lokalne izbore održano je događanje, kojem su prisustvovali Premijer RH Andrej Plenković, ravnateljica Centra Juraj Bonaći i osobe iz udruge „Perle“, a kojim su otvorene neke prostorije u Domu.

Pitanje je postoje li ikakvi ugovori o korištenju navedenih prostora sa navedenim udrugama i ako postoje, mišljenja je da bi bilo red da ih se pokaže Vijeću mjesnog odbora Vrbanj. Ako nema ugovora moli da se sjedne za stol sa navedenim udrugama i mjesnim odborom i dogovori korištenje prostorija na zadovoljstvo svih, a posebno mještana Vrbanja.

Gradonačelnik odgovara da je u postupku rješavanje imovinsko-pravnih pitanja i pristupit će se potpisivanju ugovora uz savjetovanje sa VMO Vrbanj.

Slijedeće pitanje odnosi se na park „Vorba“.

Svjestan činjenice da je špica sezone i da Komunalno ima puno posla apelira da se neke stvari poprave kako ne bi došlo do ozljeda. Napominje da to nisu problemi nastali nedavno, već da je Vorba u ovakvom stanju već duže vrijeme. Dječje igralište je „u rasulu“, fali pola ograde, sprave su oštećene, vire vijci i.t.d.. Također se referira na svoje pitanje postavljeno prethodnom Gradonačelniku, a koje se odnosi na hrpu mulja sa sjeveroistočne strane parka, na ulazu u grad. Tada je odgovoreno da se svake godine ta hrpa uklanja, a ove godine je hrpa još uvijek tu.

Gradonačelnik odgovara da će žurno obavijestiti Komunalno da sanira postojeće sprave, a od Ministarstva demografije smo dobili uvjete za postavljanje novih sprava.

Vijećnik Tomislav Alaupović ima potrebu dodati da se uništavanje inventara u Vorbi ne smije pripisati nikome drugome osim našoj djeci jer su klupe i sprave razbijene tijekom zime i problem su naša djeca i njihovi roditelji.

1. Vijećnica Tarita Radonić ima pitanje za Gradonačelnika, a vezano uz poznatu činjenicu o programskoj suradnji NL „Ormoj se“, „Molo misto“ i SDP-a. Iako to do sada nije bila praksa spomenute političke opcije su, iskazujući volju za suradnjom, podržale HDZ-ovog kandidata za potpredsjednika GV-a te su u odborima prepustile određeni broj mjesta HDZ-ovim kandidatima iako su imali mogućnost imenovati sve svoje kandidate. Pitanje se odnosi na Gradonačelnikove ovlasti imenovanja članova različitih upravnih tijela trgovačkih društava i institucija u vlasništvu Grada i hoće li Gradonačelnik na isti način imenovati članove tih tijela?

Gradonačelnik odgovara da o tome nije razmišljao.

Vijećnik Teo Bratanić, a vezano uz pitanje vijećnika Fredotovića, postavlja svoje drugo pitanje koje nije uspio postaviti u prvom javljanju. Pitanje ima za Pročelnika vezano uz saznanje da su za uređenje parka Vorba osigurana nekakva sredstva.

Pročelnik odgovara da mu je poznata ta činjenica, ali da o detaljima više zna kolegica koja vodi taj projekt i istome ćemo pripremiti detaljniji odgovor za narednu sjednicu Gradskog vijeća.

Vijećnica Tarita Radonić, obzirom da je prekinuta u postavljanju pitanja, postavlja svoje drugo pitanje za Gradonačelnika i obzirom na njegov prethodni odgovor pita hoće li razmisliti?

Gradonačelnik odgovara da će se potruditi.

1. Vijećnik Ivica Moškatelo prije svega želi pohvaliti osobe koje rade na održavanju cesta kroz Starogradsko polje jer ceste nisu nikada bolje izgledale i zahvalan je na tome.

Pitanje se odnosi na kanal iza zgrade Ribarnice kojega je prethodni Gradonačelnik pokušavao riješiti te vjeruje da će novi Gradonačelnik svojim kanalima uspjeti taj problem riješiti i uspjeti natjerati odgovorne na rješavanje problema iako to nije u Vašoj izravnoj nadležnosti.

Gradonačelnik odgovara da će se potruditi obaviti razgovor sa Hrvatski vodama na tu temu.

Vijećnici Tariti Radonić Predsjednik dopušta postavljanje još jednog pitanja. Vijećnica Radonić referira se na događaj od 23. srpnja 2025. prilikom kojeg je pušten u rad uređaj za pročišćavanja otpadnih voda. Događaju su prisustvovali visoki gosti i sve je bilo izvrsno organizirano. U medijskim izvješćima sa događaja pojavio se tekst obraćanja Gradonačelnika kojega Gradonačelnik nije izgovorio. Originalni tekst je bio bitno drugačiji, izvoran i simpatičan te stoga sugerira da se ubuduće traži autorizacija prije objavljivanja, a pita Gradonačelnika hoće li možda zatražiti službeni demanti i zatražiti preciznije informiranje?

Gradonačelnik odgovara da pohvale na račun organizacije trebaju ići ovdje nazočnom gospodinu Lukiju Ljubiću, a ovaj put nema namjeru intervenirati oko medijskog izvještavanja.

Vijećnica Radonić mišljenja je da treba inzistirati na pozitivnoj medijskoj slici i predlaže da se ubuduće barem traži autorizacija.

Gradonačelnik zahvaljuje na prijedlogu.

Kako nije bilo daljnjih prijava Predsjednik zaključuje 2. točku dnevnog reda, vijećnička pitanja.

**Točka 3.**

Pod točkom 3. dnevnog reda predviđen je *Prijedlog Odluke o stjecanju pokretnina.*

Predsjednik uvodno navodi da će o svemu nešto više izvijestiti Pročelnik.

Pročelnik navodi da o ovom prijedlogu, iznimno, nije raspravljao Odbor za statut, poslovnik i normativnu djelatnost jer isti pazi na zakonitost prijedloga, a u ovom slučaju odluka i nema nekog posebnog pravnog smisla jer se postavlja pitanje što bi se dogodilo kada ne bi donijeli ovu oduku? Naime, radi se o ostavini iza pok. Vinka Vicka Šoljana za koju je Grad dobio pravomoćno rješenje o ostavini koje Grad ne može ne prihvatiti. Grad se (kao JLS) ne može odreći ostavine i Splitska banka, za razliku od PBZ-a, traži da GV donese odluku o prihvaćanju onoga što je već prethodno prihvatilo jer po zakonu drugačije ne može.

Riječ je o čisto tehničkoj stvari, a ima još drugih računa po različitim bankama pa smo razmišljali da li staviti na dnevni red odluku u paketu za sve banke, ali na kraju kako PBZ nije tražio vjerujemo da je Splitska banka samo izuzetak. Obzirom da je zakonom sve definirano ne vidi smisao rasprave po ovoj točki.

Prije otvaranja rasprave Predsjednik napominje da je u prethodnom mandatu obećano da će se GV-u, nakon dovršenja svih postupaka, podnijeti cjelovito izvješće o ostavini pok. Vinka Šoljana sa podatcima o iznosima novčanih potraživanja i na nekretnine. Možda se na slijedećoj sjednici kada bude nazočan predsjednik Organizacijskog odbora EP-a, bivši Gradonačelnik, može iskoristiti prilika i za izvješće o ostavini pok. gospodina Šoljana kada se za to steknu uvjeti.

Pročelnik dodaje da je prethodno na sjednicama GV-a komunicirana informacija da je otprilike iznos potraživanja jednak iznosu novčanih sredstava preostalih iza pok. gosp. Šoljana, a da su nekretnine to što će ostati Gradu.

Predsjednik otvara raspravu.

Za raspravu se javlja vijećnica Tarita Radonić. Ističe da su dokumenti naslovljeni na Gradsko poglavarstvo koje ne postoji već duži niz godina i Gradsko vijeće nije pravni slijednik Gradskog poglavarstva. Predlaže da se ubuduće upozori izrađivače dokumenata na tu činjenicu jer je tako najlakše spriječiti proceduralne pogreške.

Za raspravu se javlja vijećnik Janez Maroević. Navodi da je u vrijeme pisanja oporuke pok. Gosp. Šoljana bio jedan od njegovih najbližih suradnika i da je u posjedu originalne oporuke koja se prilično razlikuje od javnobilježničkog rješenja. Unatoč činjenici da se (Maroević) odrekao upravljanja ostavinom nije se odrekao prava da kaže što je bila prava volja ostavitelja i zanima ga što će Grad napraviti po pitanju poštivanja posljednje volje gosp. Šoljana?

Predsjednik smatra da će Vijeće sve odgovore dobiti u trenutku kada dođe na red izvješće bivšeg Gradonačelnika.

Vijećnik Tomislav Alaupović konstatira da je pravomoćno rješenje doneseno prije dosta vremena i da bivši saziv i sadašnji saziv Gradskog vijeća još nisu upoznati sa sadržajem istog.

Pročelnik odgovara da je rješenje postalo pravomoćno negdje u veljači ove godine, ali da još uvijek traju sudski sporovi pa iz tog razloga.

Vijećnik Janez Maroević inzistira na činjenici da je pokojnikova želja bila da imovinom, nakon njegove smrti, upravlja odbor od tri člana, uključujući i njega, na što Pročelnik odgovara da u rješenju piše i da su se ostala dvojica odrekla članstva u odboru. Predsjednik smatra da je daljnja rasprava u ovom smjeru bespredmetna i da je Vijeće može ponovno raspraviti prilikom podnošenja konačnog izvješća.

Predsjednik stavlja na glasanje *Prijedlog Odluke o stjecanju pokretnina* koji se usvaja jednoglasno sa 12 (dvanaest) glasova „za“.

**Točka 4.**

Pod točkom 4. dnevnog reda predviđen je *Prijedlog Odluke o očitovanju na ponudu za pravo prvokupa nekretnina označenih kao čest.zgr. 669/2, č.zem. 3263 i č.zem 3264. sve k.o. Stari Grad.*

Predsjednik uvodno navodi da u materijalima za sjednicu vijećnici imaju sve detalje, a da o ovoj, kao i o ostalim točkama, nije raspravljao Odbor za statut, poslovnik i normativnu djelatnost iz jednostavnog razloga što isti još nije osnovan.

Pročelnik navodi da je zakonska obveza prodavatelja nekretnina u zoni zaštite istu ponuditi na kupnju jedinici lokalne samouprave i jedinici područne na čijem se području nekretnina nalazi.Kupnja ove nekretnina nije bila planirana u proračunu. Predlaže se odricanje od prava prvokupa.

Predsjednik otvara raspravu.

U raspravi u kojoj su sudjelovali vijećnik Teo Bratanić, Predsjednik i Pročelnik dodatno je razjašnjeno za što Vijeće glasa u po ovoj točki te istu Predsjednik stavlja na glasanje kako je predloženo.

Predsjednik stavlja na glasanje *Prijedlog Odluke o očitovanju na ponudu za pravo prvokupa nekretnina označenih kao čest.zgr. 669/2, č.zem. 3263 i č.zem 3264. sve k.o. Stari Grad*  koji se usvaja jednoglasno sa 12 (dvanaest) glasova „za“.

**Točka 5.**

Pod točkom 5. dnevnog reda predviđen je *Prijedlog Odluke o dodjeli javnih priznanja Grada Staroga Grada u 2025. godini.*

Predsjednik daje riječ vijećniku Ivici Moškatelu u svojstvu Predsjednika Komisije za dodjelu javnih priznanja.

Predsjednik Komisije navodi da je Komisija raspravljala o jedinom pristiglom prijedlogu za dodjelu Osobne nagrade Grada Staroga Grada gospodinu Nikši Duževiću te je jednoglasni zaključak nazočnih članova da se Gradskom vijeću predloži donošenje odluke o dodjeli Osobne nagrade gospodinu Nikši Duževiću. U obrazloženju zaključka Predsjednik Komisije čita nazočnima tekst prijedloga za dodjelu priznanja.

Predsjednik otvara raspravu.

Kako za raspravu nije bilo prijavljenih Predsjednik stavlja na glasanje *Prijedlog Odluke o dodjeli javnih priznanja Grada Staroga Grada u 2025. godini* (za dodjelu Osobne nagrade Nikši Duževiću), te se isti usvaja jednoglasnom odlukom sa 12 (dvanaest) glasova „za“.

**Točka 6.**

Pod točkom 6. dnevnog reda predviđen je Prijedlog Rješenja o imenovanju:

* Odbora za statut, poslovnik i normativnu djelatnost,
* Odbora za proračun i financije,
* Gradskog urbanističkog odbora,
* Odbora za društvene djelatnosti i socijalnu skrb,
* Gradskog povjerenstva za procjenu šteta od prirodnih nepogoda.

Predsjednik daje riječ Predsjednici Odbora za izbor i imenovanja vijećnici Tariti Radonić.

Predsjednica Odbora izvješćuje da je Odbor za izbor i imenovanja održao svoju sjednicu dana 21. srpnja 2025. godine i na istoj je sudjelovalo troje članova. Ostali članovi su bili spriječeni, ali su bili u komunikaciji sa ostalim članovima i dostavili su svoje prijedloge (po prethodnom dogovoru). Pošto je u pitanju dogovor u prijedlozima imena predloženih članova uvijek će se na 2. mjestu navoditi ime predloženog podpredsjednika odbora.

U Odbor za statut, poslovnik i normativnu djelatnost predlažu se:

* Perislav Petrić, predsjednik
* Antonio Makjanić,
* Marin Knezović,
* Teo Bratanić,
* Pero Fredotović.

U Odbor za proračun i financije predlažu se:

* Katijana Petrić, predsjednica
* Vinko Maroević,
* Frankica Matijević,
* Toni Roić,
* Davor Sansević.

U Gradski urbanistički odbor predlažu se:

* Marin Knezović, predsjednik
* Berta Kovačević,
* Baldo Stančić,
* Antonio Škarpa,
* Jakov Dulčić,
* Vjeko Tadić,
* Mario Herhenreder.

U Odbor za društvene djelatnosti i socijalnu skrb predlažu se:

* Marija Novak, predsjednica
* Tomislav Alaupović,
* Fani Plančić,
* Sonja Dulčić,
* Berta Kovačević.

Za Gradsko povjerenstvo za procjenu šteta od prirodnih nepogoda postoji iznimka prema kojoj se, u pravilu, u Povjerenstvo imenuje i stručni član iz Poljoprivredno- savjetodavne službe te se predlažu:

* Teo Bratanić, predsjednik
* Ivica Matković,
* Mihael Lupi,
* Nela Tadić,
* Nikša Vidošević,
* Stanko Štambuk.

Predsjednik otvara raspravu.

Vijećnik Tomislav Alaupović pita glasuje li se o ukupnom prijedlogu ili o pojedinačnim odborima? Predsjednik stavlja na glasanje prijedlog za sve odbore pošto isti dolazi kao prijedlog nadležnog odbora.

U daljnjoj raspravi vijećnik Tomislav Alaupović predlaže da se preispitaju prijedlozi za pojedine članove Gradskog urbanističkog odbora iz razloga što smatra da parlamentarna većina ima boljih i iskusnijih kandidata od nekih od predloženih članova te stoga predlaže da se ovom prilikom ne glasa o članovima Gradskog urbanističkog odbora.

U raspravu se uključuje vijećnik Teo Bratanić koji, uz kratko obrazloženje za svakog „spornog“ člana i razloge njihovog predlaganja, predlaže da se prijedlog vijećnika Alaupovića stavi na glasanje.

Vijećnica Tarita Radonić potvrđuje da su prijedlozi prethodno dogovoreni i da većini „ne pada na pamet“ mijenjati prijedlog.

Vijećnik Janez Maroević mišljenja je da su neki od predloženih članova u mogućem sukobu interesa.

Vijećnica Tarita Radonić zaključno moli vijećnike na ne miješanje i u izbore većine, na međusobno poštivanje i ne spominjanje osoba koje nisu prisutne te ostaje pri prvotnom prijedlogu.

Vijećnik Teo Bratanić, kao svojevrstan odgovor na prethodnu raspravu, napominje da odbori ne odlučuju o ničemu već su savjetodavno tijelo Gradskog vijeća.

Predsjednik odgovara da mu od početka bila namjera staviti prijedlog na glasanje te se pristupa glasanju o prijedlogu vijećnika Alaupovića da se odlučivanje o prijedlogu sastava Gradskog urbanističkog odbora skine sa dnevnog reda ove sjednice.

Prijedlog vijećnik Alaupovića ne prihvaća se sa 2 (dva) glasa „za“, 9 glasova „protiv“ i 1 (jednim) „suzdržanim“ glasom.

Predsjednik stavlja na glasanje prijedlog da se o svim prijedlozima glasa „u paketu“. Prijedlog se prihvaća sa 10 (deset) glasova „za“ i 2 (dva) glasa „suzdržan“.

Predsjednik stavlja na glasanje prijedlog točke 6. dnevnog reda u cjelini (za sve odbore) i isti se prihvaća sa 10 (deset) glasova „za“ i 2 (dva) glasa „suzdržan“.

**Točka 7.**

Pod točkom 7. dnevnog reda predviđen je *Prijedlog Odluke o izmjeni Odluke o određivanju imena ulicama i trgovima u Starome Gradu.*

Predsjednik navodi da će izvjestitelj po ovoj točki biti Pročelnik.

Pročelnik navodi da je riječ o još jednoj stvari više tehničke naravi iz razloga što je u prethodno usvojenoj Odluci o izmjeni Odluke o određivanju imena ulicama i trgovima u Starome Gradu naveden novi naziv ulice kao ulica „dr. Vedrana Deletisa“. Kako je od usvajanja posljednje izmjene imena ulice u Starom Gradu izmijenjen zakonodavni okvir potrebno je ishoditi mišljenje Povjerenstva za standardizaciju geografskih imena koje je priloženo u materijalima za sjednicu. Nakon što je u Grad stigla informacija da se u imenu ulice ne može nalaziti oznaka znanstvene titule „dr.“ predlaže se donošenje Odluke o izmjeni Odluke o određivanju imena ulicama i trgovima u Starome Gradu na način kako je dostavljeno u materijalima za sjednicu, odnosno da se ulica Marina Držića preimenuje u ulicu VEDRANA DELETISA te da se istom odlukom prethodna odluka o ulici dr. Vedrana Deletisa stavi van snage.

Predsjednik otvara raspravu.

Kako nije bilo prijavljenih Predsjednik stavlja na glasanje *Prijedlog Odluke o izmjeni Odluke o određivanju imena ulicama i trgovima u Starome Gradu* te se ista usvaja jednoglasnom odlukom sa 12 (dvanaest) glasova „za“.

**Točka 8.**

Pod točkom 8. dnevnog reda predviđen je *Prijedlog Odluke o dopuni Jedinstvene baze podataka o nerazvrstanim cestama na području Grada Staroga Grada*

Predsjednik navodi da će izvjestitelj po ovoj točki biti Pročelnik.

Pročelnik navodi da se radi o naselju Vrbanj i da je riječ o „novoj“ cesti u dužini od 57 metara kako je prikazano u grafičkom prilogu uz prijedlog Odluke. Vijećnicima iz prošlog saziva je poznata činjenica da je naša Odluke o nerazvrstanim cestama „pala“ na Upravnom sudu zbog tehničke nepravilnosti pa je Gradsko vijeće donijelo novu Odluku o nerazvrstanim cestama i, uz tu Odluku, Odluku o ustrojstvu baze nerazvrstanih cesta. Tom je odlukom olakšana procedura upisa u bazu nerazvrstanih cesta jer se sada na prijedlog JUO, a uz prethodnu odluku predstavničkog tijela, upisuju nerazvrstane ceste u Bazu. Prijedlog je da se u Bazu nerazvrstanih cesta upiše nova cesta oznake SG 430 kako je dostavljeno u materijalima. Trenutno redni brojevi u Bazi ne odgovaraju brojevima nerazvrstanih cesta iz razloga što su u posljednjem ažuriranju Baze 2 ceste „izgubile“ status nerazvrstane ceste i pretpostavka je da će takvih slučajeva u budućnosti biti još. Najčešći razlog upisa nove ceste u bazu je u slučaju kada je našim građanima potrebna potvrda o statusu ceste prilikom ishođenja akata o gradnji pa se na ovaj način nastoji izaći u susret. Inače, cesta se može upisati u Bazu nerazvrstanih cesta ako je vidljiva na DOF-u iz 2011. godine i ako ispunjava ostale uvjete za proglašenje. Naravno, uvijek uz odluku predstavničkog tijela.

Predsjednik otvara raspravu.

Kako nije bilo prijavljenih Predsjednik stavlja na glasanje *Prijedlog Odluke o dopuni Jedinstvene baze podataka o nerazvrstanim cestama na području Grada Staroga Grada* te se ista usvaja jednoglasnom odlukom sa 12 (dvanaest) glasova „za“.

**- o –**

Dnevni red je iscrpljen u 22:49 sati te Predsjednik Gradskog Vijeća, uz zahvalu na sudjelovanju, zaključuje III. Sjednicu Gradskog vijeća Grada Staroga Grada.

Zapisničar: GRADSKO VIJEĆE

Toni Damjanić GRADA STAROGA GRADA

Predsjednik

Perislav Petrić